Stem en wen: Help kies Maroela se SomerbruidAfrikaanse meisies maak die mooiste bruide – dis nou maar gewis! Maroela Media gaan met elke seisoen ŉ seisoenebruid aankondig en aan die einde van die jaar gaan ons lesers ook die geleentheid kry om die Bruid van die Jaar aan te wys. Paartjies wat tussen Desember 2022 en Februarie 2023 getrou het, het vir die Somerbruid in aanmerking gekom. Uit honderde inskrywings moes ŉ beoordelaarspaneel behoorlik kopkrap! Ons het die top-10 Somerbruide saamgestel en nou wil ons by julle, ons lesers, hoor watter een van dié mooie bruide moet as die Somerbruid aangewys word en uiteindelik deurdring na die finale ronde as Maroela se Bruid van die Jaar. Ons gaan deur die loop van die jaar ook ŉ Herfsbruid (troues in Maart – Mei 2023), Winterbruid (troues in Junie – Augustus 2023) en Lentebruid (September – November 2023) aanwys. Hou dus Maroela dop as jy wil seker maak jy skryf vir dié opwindende kompetisie in! As jy deelneem aan die stemmery vir die Somerbruid, staan jy die kans om een van twee geskenkbewyse ter waarde van R2 500 van Mooi Kamer te wen. Laat weet ons voor 2 April 2023 wie jóú gunsteling is uit die top-10-Somerbruide. Mooi Kamer se produkte is eg Suid-Afrikaans en meeste van die ontwerpe word deur Lucinda du Toit ontwerp. Uit die ontwerpe vir muurkuns is daar iets vir almal – van die braaikamer tot baba se kamer. Die gewildste muurdekor is Mooi Kamer se proteastelle, mooi woorde en muurdekor vir jou braaikamer. Die tafellinne en bedlinne asook die muurkuns op soliede houtblokke word in Bloemfontein vervaardig. Die vinielmatte is ŉ besonderse produk – dit is waterbestand en van baie goeie gehalte. Die produk kan maklik skoongemaak word en kan enige vertrek nuwe lewe – van ŉ gang tot ŉ badkamer. Die perspex-spatplate vir die kombuis is ook baie gewild en kan enige vaal kombuis omtower in iets spoggerigs! Mooi Kamer bied muurdekor, kussingslope, tafellopers, plekmatjies, servette, vinielmatte, perspex-spatplate, découpage-afdrukke en plakkers, baba- en kinderdekor en pluisstofkomberse – sowaar iets vir almal. “Ons is hier om kamers in Suid-Afrikaanse huise mooi te maak!” voeg Lucinda by. Mooi Kamer het ŉ aanlyn winkel wat dit baie maklik maak om jou bestelling te plaas en waar jy jou geskenkbewys kan gebruik as jy een van die wenners is. Daar is ook ŉ Mooi Kamerwinkel in Bloemfontein (dit dien ook as koffiewinkel waar funksies gehou kan word) en ŉ pragtige winkel in Clarens. Besoek Mooi Kamer op Facebook, op die webwerf of stuur ŉ e-pos aan [email protected] Die uiteindelike wenner van ons Somerbruid-kompetisie wen twee nagte vir twee persone wat deel by die Olifants River Lodge (insluitend ontbyt) in die Middelburg-omgewing in Mpumalanga met die komplimente van Dream Hotels and Resorts. Kelly Schmidt Kelly en Gerhard Schmidt van Benoni het op 7 Januarie 2023 by die Bell and Blossom getrou. “Elke liewe detail van ons troudag was perfek. Van die opmaak van die venue tot die verloop van die troudag het alles perfek afgeloop. Daar was nie een ding wat verkeerd gegaan het nie. Ons het al die klein details van ons troue self gedoen – ons het baie blomme en blare op ons tafels gehad en baie kerse. My man het my bygestaan met al die reëlings en beplanning rondom ons troudag. Ek kon nie vir beter ondersteuning gevra het nie.” Belinda van der Merwe Belinda en Jaco van der Merwe van Standerton het op 3 Desember 2022 by Ararat Stoor getrou. “Ek en die liefde van my lewe, Jaco, het op hulle familieplaas buite Standerton getrou. Ons het in die populierbos getrou en in die stoor die onthaal gehad. Die uitsig van die stoor is op die Kliprivier. Ons dag was prentjiemooi soos elke bruid maar net van kan droom, maar in ons geval was dit selfs nog mooier as wat ek ooit kon droom. Dit was vir ons baie spesiaal om ons groot dag op die plaas te kon hou.” Izanné Ehlers Izanné en Jan-Harm Ehlers van Vaalpark het op 10 Desember 2022 by La Belle Vita Wedding Venue getrou. “Dit was ŉ onbeskryflike mooi sprokiesverhaaldag. Van lekker lag tot hartseer oomblikke. God het ons die dag geseën met lieflike reën voor die tyd en die oomblik toe die troue begin, trek die hemele oop. Dit was hoendervleismooi. Ons troue het ver en naby familie, ou en nuwe vriende bymekaar gebring. Só het ons lewe saam begin met die spesiale dag. Ons het ŉ oomblik gevat, eenkant gestaan en kyk hoe ons hartsmense lekker dans en hulself geniet. En dit als vir ons verbintenis aan mekaar verewig. Tot vandag toe sal ons sê ‘dis ŉ jammerte dit was so vinnig verby’, maar elke oomblik was die moeite werd.” Marilize Janse van Rensburg Marilize en Stefan Janse van Rensburg, wat op ŉ plaas buite Standerton woon, het op 4 Februarie 2023 by Siesta Guesthouse in Frankfort in die Vrystaat getrou. “Ná baie trane, uitstel en teleurstelling as gevolg van Covid-19 wat die mat onder ons uitgepluk het, was ons uiteindelik third time lucky. Die groot dag het aangebreek, en almal kon nie wag om saam met al die vriende en familie te kuier nie. Alles was op tyd en het goed verloop. Ek was in die bevoorregte posisie dat my twee pa’s my in die kerk in gebring het. Eerste my stiefpa, wat my aan my pa oorgee, en hy my weer aan Stefan. Voor die onthaal kon ons troufoto’s op die familieplaas net buite Frankfort neem. Stefan se oupa het hier as kind grootgeword. Ons het so lekker saam met ons vriende en familie op die onthaal gekuier – ons het baie lank uitgesien na hierdie dag! Dit was vir my ŉ baie spesiale oomblik toe ons die dansbaan kon open, aangesien dit die eerste keer in drie jaar was wat ons weer kon dans. As gevolg van ŉ rugoperasie moes Stefan weer leer loop. Ons het uit hierdie ervaring weereens besef dat die troue met al die blomme en kos nie belangrik is nie, maar wel jou liefde en omgee vir mekaar.” Marlise Taylor Marlise en Dean Taylor van Polokwane het op 10 Desember 2022 by Anderland in Potchefstroom getrou. “Ons droomdag het begin as ŉ reënerige oggend wat soms dawerend op die bruidskamer se dak hoorbaar was, tussen die gegiggel en gesels van meisies wat gereed maak. Met baie gebed het God ons geseën met stille wolke en ŉ deurloer-sonnetjie presies een uur voor die groot-ja. Ons kon ewige trou aan mekaar sweer in die mees idilliese kerkie saam met almal wat ons lief het. Daarna kon ons in God se pragtige skepping ons droomdag vir ewig vasvang. God het ons troue op twee maniere geseën, eerstens deur reën en tweedens deur die wolkies te droog net lank genoeg om buitelugaktiwiteite te voltooi. ŉ Werklike droomdag vir enige troupaartjie!” Charnet Robbertze Charnet en Barend Robbertze van Pretoria het op 17 Desember 2022 by Rademeyers in Moreletakloof, Pretoria getrou. “Die oggend van 17 Desember 2022 was ŉ reënerige oggend en ons kon die guns van die Here oor ons huwelik voel. Ons was omring deur ons naaste familie en vriende en kon eerlikwaar nie vra vir ŉ beter troudag nie. Ons het net weer besef dat ons ŉ wonderlike ondersteuningsnetwerk het en dat ons pad vorentoe net mooier kan word!” Jana du Plessis Jana en Armand du Plessis van Pretoria het op 28 Januarie 2023 by Moonshot Café getrou. “Ons het nie probeer om die standaarde wat sosiale media stel, te volg nie. Ons troudag was ŉ besonderse prentjie van stylvolle eenvoud en die viering van liefde. Daar is weggedoen met ŉ rits troudagtradisies. Geen bruidstafel; troukoek; heildronke; ruiker wat gegooi word en gaste wat lank wag op die bruidspaar nie. Ons foto’s is vooraf geneem en ons het self die gaste by die venue ontvang. Die wit rose, gyp en kerse het elegant gelyk op die lang houttafels. Die kelners het die hoofgereg in opskepbakke na die tafels gebring. Daar is baie gelag en gesels en tot ounag toe gedans. Ons troue was onkonvensioneel en uniek. ŉ Mooi dag wat ons met diep tevredenheid en blydskap gevul het.” Michelle Botes Michelle en Marius Botes van Strubensvalley, Roodepoort het op 13 Januarie 2023 by Makiti Wedding & Conference Venues getrou. “Op ŉ Vrydagmiddag, onder ŉ groot boom, het ons voor ons naaste vriende en familie trou aan mekaar beloof. Die seremonie was kort en kragtig, en die onthaal was vol liefde, geluk en daar was baie trane van blydskap. Ons mooi dag kon nie mooier gewees het nie, en alles was presies soos wat ons gedroom het dit gaan wees. Ons dag, ons liefde, ons mense.” Krystal Groenewald Krystal en Aubrey Groenewald van Worcester het op 10 Desember 2022 by De Uijlenes in Gansbaai getrou. “Ons het besluit op ŉ buite-troue – nie dat dit eers ŉ gedagte was nie. Beide ek en Aubrey is natuurkinders. So natuurlik moes ons iewers groen trou! Behalwe vir ons liefde vir die natuur, was die “groen”-tema ook ter ondersteuning van die Groenewalds – my nuwe van. Hoe gepas! Ons het ŉ naweektroue gehou: eers ŉ braai die Vrydagaand by De Uijlenes, voor ons die volgende dag getrou het. Die meerderheid van ons gaste (ongeveer 70 uit altesaam 95 gaste) was reeds Vrydagaand daar en meeste het oorgeslaap. Die Vrydagaandkuier het gehelp dat almal gemaklik was met mekaar, wat bygedra het tot die hele chilled vibe wat ons op ons troue wou hê. Ek het my eie grimering en hare gedoen omdat ons als so natuurlik as moontlik wou hou. Saterdagoggend het almal rustig ontbyt geëet en saam gekuier voor almal hulself gaan mooi maak het vir die middag se feesvieringe. De Uijlenes is ŉ pragtige venue, met woud, diere, strome en ŉ dammetjie, waar ons selfs ŉ visvangkompetisie gehou het!” Talitha Marneweck Talitha en Herman Marneweck van Springs in Gauteng het op 7 Januarie 2023 by Rotundus-vakansieoord getrou. “Dit was die perfekte dag gewees en bruidegom en bruid het pragtig gelyk. Bruid en haar ma het vrede gemaak ná ŉ onnodige bakleiery. Om die trane in haar oë te sien, was baie spesiaal. Om in die kerk af te stap en die trane in Herman se oë te sien, was selfs nog meer spesiaal omdat ek hom, in die ses jaar wat ons saam is, nog nooit sien huil het nie. Ons het die dag en aand saam met ons naaste familie en vriende geniet en om te sien hoe almal die troue geniet het, was baie kosbaar. Ek wou nie hê die aand moes ooit stop nie! Dit was boonop baie spesiaal omdat Herman in sy polisieuniform getrou het. Ek het hom onvoorwaardelik baie lief! Die kompetisie het gesluit.